# సుస్వాగతం (సినిమా)

| సుస్వాగతం |
| --- |
| దర్శకత్వం | భీమినేని శ్రీనివాసరావు |
| రచన | * బాలశేఖరన్ (మూలకథ)
* చింతపల్లి రమణ (మాటలు)
* భీమినేని శ్రీనివాసరావు (స్క్రీన్ ప్లే)
 |
| నిర్మాత | ఆర్. బి. చౌదరి |
| తారాగణం | పవన్ కళ్యాణ్, దేవయాని |
| ఛాయాగ్రహణం | మహీందర్ |
| కూర్పు | గౌతంరాజు |
| సంగీతం | ఎస్. ఎ. రాజ్‌కుమార్ |
| నిర్మాణ సంస్థ | సూపర్ గుడ్ కంబైన్స్ |
| విడుదల తేదీ | 1998 జనవరి 1 (1998-01-01) |
| సినిమా నిడివి | 150 నిమిషాలు |
| దేశం | భారతదేశం |
| భాష | తెలుగు |

**సుస్వాగతం** 1998లో భీమనేని శ్రీనివాసరావు దర్శకత్వంలో విడుదలైన ప్రేమకథా చిత్రం. ఇందులో పవన్ కల్యాణ్, దేవయాని ప్రధాన పాత్రల్లో నటించారు. ఇతర ముఖ్య పాత్రల్లో ప్రకాష్ రాజ్, రఘువరన్, సుధ తదితరులు నటించారు. ఎస్. ఎ. రాజ్ కుమార్ సంగీతాన్నందించాడు. ఈ సినిమా *లవ్ టుడే* అనే తమిళ చిత్రానికి పునర్నిర్మాణం. తమిళంలో విజయ్, సువలక్ష్మి జంటగా నటించారు.

## కథ

గణేష్ కాలేజీలో చదివే ఓ విద్యార్థి. అతని తండ్రి డాక్టర్ చంద్రశేఖర్ తల్లి లేని పిల్లవాడని గారాబం చేస్తూనే అతని జీవితం చక్కదిద్దడానికి సున్నితంగా నచ్చజెపుతుంటాడు. గణేష్ తన కాలేజీలోనే చదివే సంధ్య అనే అమ్మాయిని నాలుగేళ్ళగా ప్రేమిస్తుంటాడు. కానీ సంధ్యకు మాత్రం చదువు తప్ప మరో లోకం ఉండదు. ఆమెకు ప్రేమలంటే నచ్చదు. గణేష్ ఎంతగా ఆమె వెంటపడినా ఆమె నుంచి స్పందన ఉండదు. దాంతో గణేష్ ప్రేమ జంటలని కలపడంలో పేరున్న కళ ను కలిసి తన ప్రేమను ఆమెకు తెలిసేలా చేయమంటాడు. గణేష్ సంధ్యను ప్రేమిస్తున్న సంగతి కళ ఆమెతో చెబుతుంది. కానే ఆమె ప్రేమ రాహిత్యాన్ని గురించి తెలుసుకుని, ఆమెను ఒప్పించడం తనవల్ల కాదని గణేష్ కు చెబుతుంది. కానీ గణేష్ కు ఆమె మీదున్న ప్రేమను చూసి ఎలాగైనా ఒప్పించాలని అనుకుని అందుకు రకరకాలుగా ప్రయత్నిస్తుంటుంది. సంధ్య తండ్రి ఇన్‌స్పెక్టర్ వాసుదేవరావు ఒక శాడిస్టు. తన భార్య కృష్ణవేణిని ఎప్పుడూ అనుమానిస్తూ ఉంటాడు. ఆమె తన కూతురు కోసం అవన్నీ మౌనంగా భరిస్తుంటుంది.

ఒకసారి గణేష్ సంధ్యను తాను గాఢంగా ప్రేమిస్తున్నట్లు తండ్రితో చెప్పడంతో పెళ్ళి సంబంధం గురించి మాట్లాడటానికి చంద్రశేఖర్ వాసుదేవరావు దగ్గరకు వెళతాడు. వాసుదేవరావు తన ప్రవర్తనకు తగ్గట్టే ఆయన్ను అవమానిస్తాడు. అక్కడ ఉంటే తన కుమార్తె ప్రేమ వ్యవహారం మరింత ముందుకు సాగుతుందని కుటుంబంతో సహా హైదరాబాదు వెళ్ళిపోతానని చెబుతాడు. కానీ బస్సు ఎక్కే సమయానికి మనసు మార్చుకుని తిరిగి వచ్చేస్తాడు. గణేష్ సంధ్య హైదరాబాదు వెళ్ళిపోయిందనుకుని అక్కడికి వెళ్ళి ఆమె కోసం గాలిస్తుంటాడు. ప్రేమ ఫలించలేదని ఒక యువకుడు ఆత్మహత్య చేసుకున్నాడనే సంఘటన విన్న చంద్రశేఖర్, తన కొడుకు గురించే ఆలోచిస్తూ పరధ్యానంగా కారు నడిపి ప్రమాదవశాత్తూ మరణిస్తాడు. తండ్రి మరణం గురించి చెప్పడానికి గణేష్ స్నేహితులు అతని కోసం ఎంతో వెతికి చూస్తారు. చివరికి పీటర్ కొడుకు స్థానంలో చంద్రశేఖర్ కు అంత్యక్రియలు నిర్వహిస్తాడు. సంధ్య కోసం వెతికి వేసారిపోయి తిరిగివచ్చిన గణేష్‌కి తండ్రి మరణం అశనిపాతంలా తగులుతుంది. ప్రేమ మత్తులో పడి తనను ఎంతో గారాబంగా పెంచిన తండ్రి చివరిచూపులకు కూడా నోచుకోలేకపోయానని తీవ్రంగా బాధపడతాడు.

సంధ్యకు చివరికి గణేష్ ప్రేమ అర్థం అవుతుంది. ఆమె అతనితో కలిసి జీవితాంతం ఉంటానని మాట ఇస్తుంది. కానీ గణేష్ ఆమె ప్రేమను తిరస్కరిస్తాడు. ఆమె ప్రేమలో పడి విలువైన నాలుగు సంవత్సరాల కాలాన్ని, తనను ప్రాణంగా ప్రేమించే తండ్రిని పోగొట్టుకున్నాననీ, తన ప్రేమకు ఆమె అర్హురాలు కాదనీ చెబుతాడు. చివరికి స్నేహితులందరూ కలిసి చంద్రశేఖర్ పేరు మీదుగా ఒక రెస్టారెంట్ పెడతారు. గణేష్, తండ్రి కోరిక మేరకు ఒక ఉద్యోగాన్ని వెతుక్కోవడంతో కథ ముగుస్తుంది.

## తారాగణం

* గణేష్ గా పవన్ కల్యాణ్
* సంధ్యగా దేవయాని
* డాక్టర్ చంద్రశేఖర్ గా రఘువరన్
* ఇన్‌స్పెక్టర్ వాసుదేవరావుగా ప్రకాష్ రాజ్
* కృష్ణవేణిగా సుధ
* పీటర్ గా కరణ్
* షణ్ముఖ శర్మగా సుధాకర్
* తిరుపతి ప్రకాష్
* బండ్ల గణేష్
* కళగా సాధిక
* కళ తల్లిగా వై. విజయ
* పావలా శ్యామల
* వర్ష (ఫాతిమా)

## సాంకేతిక వర్గం

* స్క్రీన్ ప్లే, దర్శకత్వం: భీమనేని శ్రీనివాసరావు
* కథ: బాల శేఖరన్
* సంగీతం: ఎస్.ఎ.రాజ్ కుమార్
* మాటలు: చింతపల్లి రమణ
* గీత రచయితలు: భువనచంద్ర, సిరివెన్నెల (చెంబోలు) సీతారామశాస్త్రి, సామవేదం షణ్ముఖ శర్మ
* నేపథ్య గాయకులు: హరిహరన్, మణి కిరణ్, కె.ఎస్.చిత్ర, శ్రీపతి పండితారాధ్యుల బాలసుబ్రహ్మణ్యం, మనో, అనురాధ శ్రీరామ్, ఎస్ ఎ.రాజ్ కుమార్
* ఛాయ గ్రహణం: మహీందర్
* ఎడిటింగ్: గౌతంరాజు
* నిర్మాత: ఆర్ బి.చౌదరి
* నిర్మాణ సంస్థ: సూపర్ గుడ్ ఫిలింస్
* విడుదల:01:01:1998.

## పాటలు

| Untitled |
| --- |
|  |

ఎస్. ఎ. రాజ్ కుమార్ సంగీతం అందించిన ఈ సినిమా పాటలు ఆదిత్య మ్యూజిక్ ద్వారా విడుదల చేశారు. సిరివెన్నెల సీతారామశాస్త్రి, సామవేదం షణ్ముఖశర్మ, భువనచంద్ర పాటలు రాశారు. ఎస్. పి. బాలసుబ్రహ్మణ్యం, హరిహరన్, మనో, కె. ఎస్. చిత్ర, అనురాధ శ్రీరాం, జయచంద్రన్, ఎస్. ఎ. రాజ్కుమార్ పాటలు పాడారు. ఇందులో *ఏ స్వప్నలోకాల సౌందర్య రాశి* అనే పాట తిరుమల వేంకటేశ్వర స్వామి మీద వచ్చే *శ్రీ శ్రీనివాసం శ్రితపారిజాతం, శ్రీవేంకటేశం మనసా స్మరామి* అనే బాణీలో స్వరపరచబడింది.

| సం. | పాట | పాట రచయిత | గాయకులు | పాట నిడివి |
| --- | --- | --- | --- | --- |
| 1. | "ఏ స్వప్న లోకాల సౌందర్య రాశి" | సిరివెన్నెల సీతారామశాస్త్రి | బాలు | 4:46 |
| 2. | "హ్యాపీ హ్యాపీ బర్త్ డేలు" | సామవేదం షణ్ముఖశర్మ | జయచంద్రన్, మనో | 4:50 |
| 3. | "సుస్వాగతం నవరాగమా" | సామవేదం షణ్ముఖశర్మ | హరిహరన్, కె. ఎస్. చిత్ర | 4:16 |
| 4. | "ఫిగర్ మాట" | భువనచంద్ర | మనో, ఎస్. ఎ. రాజ్ కుమార్ | 5:06 |
| 5. | "కం కం వెల్కమ్ పలికెను" | సామవేదం షణ్ముఖ శర్మ | ఎస్. ఎ. రాజ్ కుమార్, అనురాధ శ్రీరామ్ | 4:54 |
| 6. | "ఆలయాన హారతిలో" | సిరివెన్నెల సీతారామ శాస్త్రి | బాలు | 4:26 |
| మొత్తం నిడివి: | 28:29 |

## మూలాలు